Rijeka, 9. listopada 2019.

**OBJAVA ZA MEDIJE**

**Književno-glazbena večer u posve neočekivanom prostoru – u Riječkoj ribarnici**

**EUROPSKA PRIJESTOLNICA KULTURE**

**U SUBOTU PREDSTAVLJA ZBORNIK KRATKIH PRIČA *AUTORSKE BURE***

**Kratke priče renomiranih umjetnika pisane riječi u izvođenju mladih riječkih glumaca, glazbeni sastav Marinada i još mnogo toga – u subotu navečer u prostoru Riječke ribarnice.**

Zbornik kratkih priča, Autorske bure, nastao u sklopu projekta Europske prijestolnice kulture, bit će predstavljen **u subotu, 12.10. u 19.30 sati,** na neobičnoj lokaciji, posve neočekivanoj za književno događanje – Riječkoj ribarnici.

Ovaj je zbornik, koji okuplja **priče šesnaest renomiranih književnika i književnica**, sastavni **dio programske cjeline Lungomare Art, koja u sklopu EPK projekta donosi trajnu vrijednost prisutnu u skulpturama i instalacijama koje se postavljaju na 10 različitih lokacija diljem Kvarnera, te u književnim proznim tekstovima umjetnika koji su svoju spisateljsku inspiraciju crpili također u mjestima na Kvarneru.**

Odabrani autori i autorice, od ožujka do svibnja 2018. godine boravili su u periodu od mjesec dana u različitim mjestima duž kvarnerske obale i na otocima, otkrivajući i inspirirajući se znamenitostima ovoga kraja. Njihovi prozni tekstovi su pisani bosanskim, hrvatskim, srpskim i crnogorskim jezicima, tzv. „bhsc“ jezicima i inspirirani su lokacijama na kojima su autori boravili. Selektorica programa bila je spisateljica Željka Horvat Čeč, a autori i autorice birani su mišlju na sintagmu „luka različitosti“, koja predstavlja Rijeku – Europsku prijestolnicu kulture 2020. godine. Zbornik „Autorske bure“ objavljuje se u izdanju RIJEKE 2020 i V.B.Z.-a te u dizajnu Studija Sonda, a pod uredništvom Krune Lokotara.

**U okviru subotnje promocije, u prostoru riječke Ribarnice,** dijelove priča iz zbornika interpretirat će **mladi riječki glumci- studenti i studentice studija Glume i medija, Akademije primijenjenih umjetnosti Sveučilišta u Rijeci, a u programu promocije sudjelovat će i glazbeni sastav** **Marinada** te **VJ OBLIK 3** (Damjan Šporčić).

Ulaz na ovu posebnu književnu večer, odnosno glazbeno-scensko događanje u prostoru ribarnice, slobodan je za sve posjetitelje.

Kako je rečeno da na današnjoj konferenciji za medije - *Prostor riječke ribarnice odabran je za promociju Autorskih bura jer i sam predstavlja svojevrsnu atrakciju, a kao ogledalo grada, ribarnica je i mjesto komunikacije, razmjene dojmova i osjećaja te miješanja kultura.* Upravo je prostor ribarnice poslužio i kao inspiracija za jednu od priča koje se nalaze u zborniku Autorske bure.

**Jedinstvene kvarnerske lokacije kao nadahnuće piscima i spisateljicama Autorskih bura**

U Autorskim burama sudjelovali su regionalni pisci i spisateljice, stvorivši kratke prozne tekstove inspirirane lokacijama diljem Kvarnera.

**Riječka ribarnica** inspirirala je **Faruka Šehića** za priču *Katedrala od riblje krljušti*, **Dorta Jagić** u **Voloskom** je stvorila *Tajnu crnog notesa*, a *Šumu pored mora* **Milena Benini** je osmišljavala u **Mošćeničkoj Dragi**. **Vladimir Arsentijević** **riječkim se plažama** inspirirao za svoju priču *Duhovi mjesta*, *Remont ljudskih sudbina* ispisan je u **Kostreni** iz pera **Lejle Kalamujić**, **Nora Verde** priču *Ajkula* stvorila je u **Bakru**, a nešto malo dalje, u **Crikvenici** je **Robert Perišić** napisao priču *Pozdravi cara!*

**Enver Krivac** se uputio u **Zebar** gdje je nastala njegova priča *U Fordu*, **Baška** je **Edi Popoviću** poslužila kao inspiracija za priču *April u Bašćanskoj dolini*, dok je **Asja Bakić** boravila na susjednom otoku Rabu, točnije u **Loparu** i od tamo nam stiže njezina priča *Sezona*. I **Damir Karakaš** je boravio na otoku, u **gradu Cresu** nastala je njegova priča *More*, dok je **Tea Tulić** u **Malom Lošinju** napisala *Damu iz Čikata*.

Još jedna priča s otoka dolazi iz pera **Bekima Sejranovića** koji je za vrijeme boravka na **otoku Susku** napisao *Miss Misery*. **Olja Savičević Ivančević** priču *Tramuntana* napisala je za vrijeme svog boravka u **Filozićima**, **Zoran Žmirić** je u **Lovranu** napisao *Titraj plave boje*, dok je **Opatijski lungomare** inspirirao **Josipa Novakovića** za njegov *Okus mora.*

**Prirodna povezanost kvarnerskih mjesta pretočena u povezanost kulturom i umjetnošću**

**Programski pravac Lungomare Art** bazira se na prirodnoj povezanosti obalnih mjesta i otoka kvarnerskog zaljeva, koja se širi i na povezanost kulturom i umjetničkim izrazom.

Osim nedavno predstavljenih 11 trajnih skulptura na 10 lokacija koje će biti postavljene u 2020. godini, i umjetnika koji se bave oblikovanjem skulptura, ovaj je EPK program okupio i umjetnike lijepe riječi, spisatelje i spisateljice, pa u zborniku koji se u subotu predstavlja javnosti, **u nasljeđe budućim generacijama donosi priče posvećene ljudima i mjestima Kvarnera. Male zajednice ovime postaju vidljive na kulturnoj mapi Europe i Hrvatske, identificirane i zapažene, a svi budući posjeti ovim lokacijama dobivaju jednu novu, do sad nepostojeću dimenziju.**

U ovom su kontekstu o programskom pravcu Lungomare Art i zborniku Autorske bure danas na predstavljanju medijima govorili **pročelnik riječkog Odjela za kulturu Ivan Šarar i pročelnica Odjela za kulturu sport i tehničku kulturu PGŽ Sonja Šišić** te naveli da u ovom projektu - *Lokalne priče o baštini i sadašnjem trenutku koje u svoje skulpture pretaču hrvatski, europski i svjetski umjetnici, kao i priče ispričane književnim izrazom, postaju dio europskog kulturnog i umjetničkog nasljeđa, ali i više od toga – one ukazuju na povijesnu i suvremenu pripadnost Hrvatske europskom kulturnom krugu.*

Više o samim autorima, obrađenim lokacijama te načinu na koji je ovaj zbornik nastao govorila je **voditeljica programskog pravca Lungomare Art Iva Kelentrić**. Istaknula je kako će se zbornik Autorske bure otisnuti u dvije verzije, u luksuznom te u komercijalnom izdanju i bit će, osim na samom predstavljanju u Riječkoj ribarnici, od sljedećeg tjedna dostupan u V.B.Z.-ovim knjižarama.

Ujedno se na podršci zahvalila i partnerima koji su pomogli u realizaciji događanja predstavljanja zbornika u Riječkoj ribarnici, a to su Rijeka Plus d.o.o., Udruga vinara, vinogradara i voćara Srdoči, TAIYO Sushi Restaurant i King's Caffé Food pub.

**Skulpture koje se duž kvarnerske obale i na otocima postavljaju u 2020.**

Podsjećamo, osim zbornika priča, Autorske bure, te autora i autorica s književne scene koji tematiziraju **Riječku ribarnicu i riječke plaže, Volosko, Mošćeničku Dragu, Kostrenu, Bakar, Crikvenicu, Zebar, Bašku, Lopar, Filoziće, Cres, Mali Lošinj, Susak, Lovran i Opatiju**, u programu Europske prijestolnice kulture hrvatski, europski i svjetski umjetnici i umjetnice postavljaju trajne skulpture koje se također dotiču lokalnih zajednica i tema.

U **Brseču**umjetnica Sofie Thoesen povezuje praznu školu i park kraj boćališta te stvara kamenu skulpturu s tekstovima, koja može služiti i kao mjesto okupljanja.  U **Lovranskoj Dragi**, uz stazu Medveja – Vojak, kod starog mlina, umjetnik Davor Sanvincenti stvara paviljon od drva maruna i kamena, mjesto odmora i okrijepe te učenja o specifičnostima ovog kraja. U **Voloskom** umjetnici Jiří Kovanda i  Nika Laginja stvaraju dvije skulpture - jednu pod morem, drugu iznad mora, koje govore o prirodi, čovjekovom odnosu prema prirodi i ekologiji. U **Riječkoj ribarnici** umjetnik Pavel Mrkus postavlja audio-vizualnu skulpturu kojom obogaćuje sadašnji izgled ove neobične i vrijedne riječke zgrade. Na **plaži Grčevo** na riječkim Pećinama umjetnik Igor Eškinja sa studentima Akademije primjenjenih umjetnosti u Rijeci stvara Balthazargradsko kupalište inspirirano svima dragim likom iz crtića. U **Kostreni**, jedan od najpriznatijih umjetničko-dizajnerskih kolektiva u regiji, Numen/For Use, dizajnira opremu za plažu Svežanj, koja će se ondje trajno postaviti te dodatno uljepšava plažu. U **Crikvenici** umjetnici Ilona Nemeth i Marian Ravasz postavljaju betonsku skulpturu posvećenu crikveničkom gostoprimstvu i radu žena u proizvodnji i razmijeni soli. U **Loparu** umjetnica Harumi Yukutake izrađuje skulpturu od lokalnih materijala, pa i rapskog kamena, inspirirana lokalnim motivima iz prirode. U **Baški**, u mjestu Ljubimer iznad Vele plaže, umjetnici Smiljan Radić i Marcela Correa rade skulpturu koja će se saživjeti s postojećim fascinantnim sustavom zidova koji su nekada služili za okupljanje ovaca. Na **Malom Lošinju** u neposrednoj blizini Muzeja Apoksiomena, jedan od vodećih britanskih suvremenih umjetnika, Liam Gillick, gradi skulpturu kojom dovodi u odnos tradiciju turizma i brodogradnje te pomorsku tradiciju.

Unaprijed zahvaljujem na objavi i srdačno vas pozdravljam!

Lena Stojiljković

Odnosi s medijima, Rijeka 2020

lena.stojiljkovic@rijeka2020.eu

Mob: +385 91 612 63 42